Ha ka jingshisha kan don jingeh aiu ban iasam ia kane ka song peisa kaba T.52 klur namar kam da dei kaba bun. Hynrei kumba lah ban sngewthuh u CEM u la mang ruh ia ka peisa ban pynlut sa ha ki katto katne ki skhim bad ki project jong ka KHADC kiba la sahkut khongreng naduh ki por ba long CEM u Bah P.N Syiem bad ka jingthmu ban pynngam ia ka peisa halor kine ruh ka long kaba bun, bad ym dap peisa shuh ban dang iasam shuh shuh sha ki skhim MDC. Ka don shibun ka jyrwit jyrwat hangne. Ha ka jingshisha ia kane ka T.52 klur la dei ban sam kham bun sha ki MDC na ka bynta ki skhim jong ki bad lada dang tam sa peit kumno ban leh na ka bynta kita ki projek kiba la shu sah khongreng naduh mynshuwa ba la sdang da kiwei ki CEM barim. Ka jingleh jong ki CEM barim lane jong ka E.C bamynshuwa ym dei ban pynbah lyngkor ha u CEM bad ka E.C bamynta. Ym dei ban shim ia kino kino ki skhim lane ki project khlem don lypa ka peisa ha kti bad ia kita dei ban pyndep mardor, ym ban pynkit ia ka lyngkor ha ki CEM bad E.C ki ban wan hadien. Imat ia ka tngit bad ka synrum barim jong ka 133 klur la pynbit thit bad kane ka 52 klur kaba mynta. Bad sa kawei pat, balei ka EC kaba mynta hapoh ka jingialam jong u CEM ka sngap bad shah ialam ha kita ki Businessmen lane ki Contractor jong ka KHADC kumba la kynnoh da ki MDC kiba la phoi.